Одлука о оснивању Апотеке Ниш

Одлука је објављена у "Службеном листу града Ниша", бр. 92/2006, 92/2016 и 100/2019.

Члан 1 ﻿

Град Ниш оснива здравствену установу Апотека Ниш за обављање фармацеутске здравствене делатности на примарном нивоу за територију града Ниша и општина Алексинац, Гаџин Хан, Дољевац, Мерошина, Ражањ и Сврљиг на подручју Нишавског округа.

Члан 2 ﻿

Назив здравствене установе је "Апотека Ниш" (у даљем тексту: Апотека).

Седиште Апотеке је у Нишу, Бул. Др. Зорана Ђинђића бр. 6.

Члан 3

Апотека је правно лице са својством установе.

Члан 4 ﻿

У Апотеци се обавља фармацеутска делатност која обухвата:

1. промоцију здравља, односно здравствено васпитање и саветовање за очување и унапређење здравља правилном употребом лекова и одређених врста медицинских средстава;

2. промет на мало лекова и одређених врста медицинских средстава, а на основу планова за набавку лекова и медицинских средстава за редовне и ванредне потребе;

3. праћење савремених стручних и научних достигнућа у области фармакотерапије и пружање грађанима, здравственим радницима, другим здравственим установама и приватној пракси, као и другим заинтересованим субјектима, информација о лековима и одређеним врстама медицинских средстава;

4. давање пацијентима савета за правилну употребу лекова и одређених врста медицинских средстава, односно упутстава за њихову правилну употребу;

5. израду магистралних лекова;

5а) израду галенских лекова;

5б) израду и промет на мало помоћних лековитих средстава/дијететских суплемената;

6. друге послове у складу са законом и Уредбом о Плану мрежа здравствених установа.

Члан 5

Средства и имовину за оснивање и рад Апотеке чине средства, имовина, права и обавезе Апотекарске установе Ниш, са билансним стањем на дан ступања на снагу ове одлуке.

Члан 6

Средства за оснивање и рад Апотеке су у државној својини.

Члан 7

Апотека почиње са радом даном уписа у судски регистар.

Даном почетка рада Апотека преузима права, обавезе и запослене Апотекарске установе Ниш.

Даном почетка рада Апотеке престаје са радом Апотекарска установа Ниш.

Члан 8

Органи Апотеке су: директор, Управни одбор и Надзорни одбор.

Члан 9 ﻿

Директора именује и разрешава оснивач.

Директор Апотеке именује се на четири године и може бити поново именован.

За директора може бити именовано лице које испуњава све услове прописане Законом и Статутом Апотеке.

Члан 10 ﻿

Директор организује рад и руководи процесом рада, представља и заступа Апотеку и одговоран је за законитост рада Апотеке, у складу са законом.

Директор подноси управном и надзорном одбору писмени тромесечни извештај о преузетим финансијским обавезама и извршењу финансијског плана.

Директор подноси управном одбору писмени шестомесечни извештај о пословању Апотеке,предлаже план и програм рада Апотеке и предузима мере за њихово спровођење,доноси акт о организацији и систематизацији послова,обавља и друге послове у складу са Законом и Статутом Апотеке.

Директор присуствује седницама и учествује у раду управног одбора, без права одлучивања.

Члан 11 ﻿

Управни одбор Апотеке именује и разрешава оснивач.

Управни одбор Апотеке има три члана од којих је један члан из Апотеке а два члана су представници оснивача.

Управни одбор Апотеке именује се на период од четири године.

Мандат свих чланова управног одбора престаје истеком мандата управног одбора, без обзира на промене појединих чланова управног одбора.

Лице може бити члан управног одбора највише у два мандата.

Члан 12 ﻿

Управни одбор Апотеке:

1) доноси статут, уз сагласност оснивача;

2) доноси друге опште акте, у складу са законом;

3) одлучује о пословању;

4) доноси програм рада и развоја;

5) доноси финансијски план

6) усваја годишњи финансијски извештај, у складу са законом;

7) усваја годишњи извештај о попису имовине и обавеза;

8) даје сагласност на завршни рачун;

9) усваја годишњи извештај о раду и пословању;

10) одлучује о коришћењу средстава, у складу са законом;

11) у случају губитка у пословању без одлагања обавештава оснивача;

12) расписује јавни конкурс и спроводи поступак избора кандидата за директора;

13) обавља и друге послове утврђене законом и статутом.

Члан 12а

Суфицит, односно вишак прихода над расходима Апотеке утврђује се и распоређује у складу са законом, другим прописом који уређује расподелу суфицита и покриће дефицита, Статутом, програмом рада/ пословања и годишњим финансијским извештајем Апотеке.

Одлуку о расподели суфицита, односно вишка прихода над расходима доноси Управни одбор Апотеке, уз сагласност оснивача.

Апотека је дужна да део оствареног суфицита односно, вишка прихода над расxодима уплати у буџет оснивача, по завршном рачуну за претходну годину.

Динамика, висина и рок за уплату дела суфицита, односно вишка прихода над расходима из става 3. овог члана утврђује се Одлуком о расподели суфицита.

Члан 13 ﻿

Надзорни одбор Апотеке именује и разрешава оснивач.

Надзорни одбор има 3 члана, од којих је један члан из Апотеке, а два члана су представници оснивача.

Чланови Надзорног одбора именују се на период од четири године.

Мандат свих чланова надзорног одбора престаје истеком мандата надзорног одбора, без обзира на промене појединих чланова надзорног одбора.

Лице може бити члан надзорног одбора највише у два мандата.

Члан 14 ﻿

Надзорни Апотеке обавља надзор над пословањем Апотеке.

Надзорни одбор одлучује ако је присутно више од половине чланова надзорног одбора и доноси одлуке већином гласова од укупног броја чланова.

Надзорни одбор подноси оснивачу извештај о свом раду, најмање два пута годишње.

Извештај из става 3. овог члана обухвата, између осталог, извештај о надзору над радом директора и управног одбора Апотеке, који укључује реализацију финансијског плана на основу годишњег финансијског извештаја Апотеке, завршни рачун Апотеке, годишњи извештај о раду и пословању Апотеке, извештај о коришћењу средстава Апотеке у складу са законом, као и друга питања која су од значаја за финансијску одрживост Апотеке.

Члан 15

Оснивач ће именовати привремене органе Апотеке у оснивању, који ће обављати функцију до именовања органа Апотеке.

Члан 16

Привремени Управни одбор Апотеке ће донети статут најкасније 15 дана од дана ступања на снагу ове одлуке.

Након усвајања статута, оснивач именује органе Апотеке по Закону.

Члан 17

До именовања директора у Апотеци ће обављати послове и вршити његова овлашћења, директор Апотекарске установе Ниш mr ph Драгана Јовановић.

Члан 18

Ова одлука ступа на снагу наредног дана од дана објављивања у "Службеном листу града Ниша".